་བྱེད་པར་མི་ནུས་པའི་ཕྱིར་དང་། དེ་མེད་ཀྱང་ཆུ་ཤེལ་ལས་ཆུ་སོགས་འབྱུང་བ་རྟེན་འབྲེལ་གྱི་ནུས་པས་བྱེད་པའི་ཕྱིར་རོ། ཁོ་ན་རེ། རྒྱུ་དབང་ཕྱུག་ཡོད་དེ། འབྲས་བུ་སྣོད་བཅུད་ཡོད་པའི་ཕྱིར་རོ། །ཞེ་ན། འབྲས་བུ་དེ་རྒྱུ་དུས་སུ་ཡོད་དམ་མེད་པ་ཞིག་དོན་དམ་པར་སྐྱེ། དང་པོ་ལྟར་ན་གྲུབ་ཟིན་པ་ལ་རྒྱུ་དགོས་མེད་དུ་འགྱུར་ལ། གཉིས་པ་ལྟར་ན་གཏན་མི་སྐྱེ་བར་འགྱུར་རོ། །རྩོད་སྤོང་ནི་རྒྱུ་བཀག་པས་འབྲས་བུ་ཡང་བཀག་པར་འགྱུར་རོ། །ཞེ་ན། རྒྱུ་ཙམ་བཀག་ན་བདེན་མོད་ཀྱི༑ རྒྱུ་རྟག་པ་བཀག་པས་འབྲས་བུ་བཀག་པར་མི་འགྲུབ་སྟེ་རྟེན་འབྲེལ་ལྟོས་གྲུབ་ཀྱི་རྒྱུ་འབྲས་གྲུབ་པའི་ཕྱིར་རོ། ཁོ་ན་རེ། ལྟོས་གྲུབ་མི་འཐད་དེ། རྒྱུ་གང་ཡིན༑ རྒྱུ་དང་འབྲས་བུ་གང་ཡིན། འབྲས་བུར་ངེས་པས་སོ། །ཞེ་ན། དེ་ནི་རིགས་པ་མེད་པའི་འདོད་པ་རང་ག་བ་ཡིན་ལ། ཁྱོད་ཀྱི་གྲུབ་མཐའ་འདོད་པས་འགྲུབ་ན་དེ་ནི་དེ་ལ་ཡང་མཚུངས་སོ། ཁོ་ན་རེ། ཉེར་ལེན་གྱི་རྒྱུ་ཙམ་ལས་འབྲས་བུ་མི་འབྱུང་གི ནུས་པའི་རྐྱེན་ལས་འབྱུང་དགོས་པས་དབང་ཕྱུག་གྲུབ་བོ་ཞེ་ན། འདིར་གཏན་ཚིགས་བཀོད་པ་ཐམས་ཅད་དོན་མེད་ཀྱི། དབང་ཕྱུག་ཡོད་དེ། ཡོད་པའི་ཕྱིར། ཞེས་སོགས་ཉིད་སྒྲུབ་བྱེད་དུ་འགོད་པ་ཁོ་ནར་ཟད་ལ། དེ་ལྟར་ན་མེད་དེ་མེད་པའི་ཕྱིར་ཞེས་པས་ཀྱང་ངེད་ཀྱི་ཕྱོགས་འགྲུབ་དགོས་ཏེ། མེས་རང་བཞིན་གྱི་ཕྱོགས་གཉིས་ཀ་བསྲེག་པ་བཞིན་ནོ། །དེ་བཞིན་དུ་སྒྲ་རྟག་པར་བསྒྲུབ་པ་ལ་ལུས་ཅན་མིན་པ་གཏན་ཚིགས་དང་ནམ་མཁའ་དཔེར་བཀོད་པས་ཀྱང་མི་འགྲུབ་སྟེ། མི་རྟག་པར་བསྒྲུབ་པ་ལ་བྱས་པ་རྟགས་དང་། བུམ་པ་དཔེར་བཀོད་པ་ཉིད་དོན་ལ་གནས་པའི་ཕྱིར། ཡང་བསྒྲུབ་བྱ་སྒྲུབ་བྱེད་བདེན་གྲུབ་རང་མཚན་པར་འདོད་ན་དམ་བཅའ་དང་གཏན་ཚིགས་དུས་མཉམ་དུ་གྲུབ་དགོས་པ་ལས་དེའི་དུས་ན་གཏན་ཚིགས་མེད་ལ་གཏན་ཚིགས་ཀྱི་དུས་ན་དམ་བཅའ་མེད་ཅིང་། དེའི་ཚིག་གི་ཆ་ཤས་ཀྱང་ཅིག་ཅར་མི་འབྱུང་བས་བསྒྲུབ་བྱ་མི་འགྲུབ་པར་འགྱུར་རོ༑ ༑དེས་ན་དཔེ་རྟགས་དང་བསྒྲུབ་བྱ་སྒྲུབ་བྱེད་སོགས་ནི་རྟོག་ངོའི་ཆོས་སྤྱི་མཚན་ཀུན་རྫོབ་པ་ཡིན་པས་འཐད་པ་ཡིན་ནོ། །འདིས་ནི་དེང་སང་དངོས་པོ་ལ་རང་མཚན་གྱི་ཁྱབ་པར་གྲགས་པ་ཐམས་ཅད་ཀྱང་བཀག་སྟེ་རང་མཚན་ལ་རྗེས་འགྲོ་མེད་པའི་ཕྱིར་རོ། །མུ་སྟེགས་མཐའ་དག་གིས་ཐུན་མོང་དུ་ཁས་ལེན་པའི་བདག་དགག་པ་ནི། དེ་ཀུན་འགྲོ་དང་། རྟག་པ་དང་བྱ་བ་དང་བཅས་པར་ཁས་ལེན་པ་རྣམས་མི་འཐད་དེ། རིམ་པ་བཞིན་གཉེན་དང་བྲལ་བ་དང་། འདོད་པ་མྱོང་མ་མྱོང་གི་སྐབས་སོ་སོ་དང་། གཉིད་ཀྱི་ཚེ་རྨཽངས་པར་འགྲོ་བ་རྣམས་མི་འཐད་པས་སོ། །སངས་རྒྱས་པའི་གྲུབ་མཐའ་རིགས་པས་དཔྱད་པ་ལ། བདག་མེད་རྒྱལ་བའི་དགོངས་པ་བསྟན། དེ་ལ་ཕྱོགས་སུ་འཛིན་པ་དགགམཐའ་བྲལ་ལྟ་བའི་མཆོག་ཏུ་བསྟན་པའོ། །དང་པོ་ནི། བདག་མེད་འབྱུང་བ་ཡོད་ཅེས་སོགས་ཏེ། འདིར་འགོག་པའི་ཆོས་དང་སྐྱེ་བའི་ཆོས་ཞེས་གསུངས་པ་ནི། འབྲས་བུའི་ཆོས་དང་རྒྱུའི་ཆོས་ལ་དགོངས་པ་སྟེ། འགག་འགྱུར་འབྲས་བུའི་ཆོས་ལ་བདེན་གྲུབ་ཀྱི་བདག་མེད་ཅིང་། སྐྱེ་འགྱུར་རྒྱུའི་ཆོས་ལ་སྤྱིར་འབྲས་བུ་འབྱུང་བ་དང་༑ ཁྱད་པར་དགེ་མི་དགེའི་འབྲས་བུ་བདེ་སྡུག་ཡོད་དོ། །ཡང་ཆོས་སྔ་མ་བྱེད་པ་པོ་བདག་དང་དབང་ཕྱུག་སོགས་སམ། རྒྱུ་བདེན་གྲུབ་ཀྱི་རྣམ་པར་དམན་ནོ།། དེ་དག་གི་ཆོས་ཀྱི་བདག་མེད་གཙོ་བོར་བསྟན་ལ། གང་ཟག་གི་བདག་མེད་ནི། ཐར་པར་འགྲོ་བ་པོའི་བདག་བདེན་པར་མ་གྲུབ་ཀྱང་ཐར་པའི་སླད་འགྲོ་བའི་གང་ཟག་ཙམ་ཡོད་ལ། དེ་བཞིན་དུ་འཆིང་བྱེད་ལས་ཉོན་ཡོད་ཀྱང་དེས་བཅིངས་པའི་གང་ཟག་དོན་གཞན་མེད་ཅེས་ཀྱང་བཤད་དུ་རུང་མོད་ཀྱི། ལས་ཉོན་གྱི་ཕུང་པོ་ཐར་པར་འགྲོ་བ་མེད་ཀྱང་གཞིའི་དག་པའི་ཕུང་པོ་དེར་འགྲོ་བ་དང་། འཆིང་བྱེད་ལས་ཉོན་གྱི་ཕུང་པོ་བདེ་གཤེགས་སྙིང་པོ་དེ་རང་གི་དངོས་པོ་བཅིངས་པ་མེད་ཅེས་དགོངས་པ་སྟེ། སྐྱེ་བ་དང་འཇིག་པ་དངོས་པོ་དངོས་མེད་དག་ཀྱང་ཡོད་དེ༑ ཞེས་པའི་འགྲེལ་པས་ཤེས་སོ། །འདི་ལ་རང་བཞིན་མེད་ཀྱང་རྫས་ཀྱི་རྣམ་པར་རྟོག་པ་དང་བྲལ་བ་ཞེས་པ། རྫས་ཀྱི་རང་བཞིན་མེད་ཀྱང་རྣམ་པར་རྟོག་པ་དང་བྲལ་བ་ཞེས་པ། དངོས་པོ་དང་དངོས་པོ་མེད་པ་གཅིག་ཏུ་འདྲེས་པར་གྱུར་པ་རྫས་ཀྱི་རང་བཞིན་མེད་ཅིང་རྣམ་པར་རྟོག་པ་དང་བྲལ་བ་པྲ་ཕབ་པ་དང་མཚུངས་པ་སྐད་ཅིག་རྣམ་བྲལ་ཏེ་སྐྱེ་བ་དང་འཇིག་པ་དང་བྲལ་བའི་དངོས་པོ་ནི་སངས་རྒྱས་རྣམས་ཀྱི་ཆོས་ཀྱི་འཁོར་ལོ་བསྐོར་བའི་དོན་དུ་ཡོད་དོ། །ཞེས་པ་སྟེ། འདིས་ནི་གང་ཞིག་དམིགས་ཡུལ་དུ་བྱས་ནས་བསྒོམས་པས་སྟོང་ཉིད་དམིགས་བཅས་ཀྱི་རྡོ་རྗེའི་རྣལ་འབྱོར་མངོན་དུ་གྱུར་ནས་སྒྲིབ་གསུམ་གྱི་ས་བོན་ཕྲ་མོའི་ཕྲ་མོ་ཡང་འཇོམས་པར་ནུས་པའི་གཞིའི་སྟོང་གཟུགས་དེ་ཉིད་རང་བཞིན་གནས་རིགས་སམ་བདེ་གཤེགས་སྙིང་པོར་གསལ་བར་བསྟན་པ་ཡིན་ལ། བོད་ཁ་ཅིག་འདི་ཁོ་ན་བདེ་གཤེགས་སྙིང་པོ་ཡིན་གྱི། སྟོང་ཉིད་དོན་དམ་པའི་བདེན་པ་སྤྲོས་པ་ཉེར་ཞིའི་ཆོས་ཉིད་ནི་ཆད་སྟོང་དང་བེམ་སྟོང་ཡིན་པས་དེར་གཏན་ནས་མི་རུང་ངོ་ཞེས་སྨྲ་བ་ནི། འཁོར་ལོ་བར་པ་ཤེར་ཕྱིན་གྱི་ངེས་དོན་ལ་སྐུར་པ་བཏབ་ཅིང་བདག་གཉིས་སུ་འཛིན་པའི་འཛིན་སྟངས་ཅན་གྱི་ལྟ་བ་ལ་འཛིན་སྟངས་འགལ་བའི་གཉེན་པོ་གཏན་མེད་དུ་ཁས་བླངས་པས་འཁོར་བའི་རྩ་བ་དང་དངོས་འཛིན་གྱི་ཆུ་བོ་ཟློག་བྱེད་མེད་པར་འགྱུར་བ་དང་། འདི་ཉིད་དུ་བདག་མེད་ཡོད་ཅིང་ཞེས་དང་། རང་སྡེ་དངོས་སྨྲ་བ་གསུམ་ཀ་བཀག་ནས་དབུ་མའི་ལྟ་བ་མཐའ་བཞི་དང་བྲལ་བའི་གནས་ལུགས་ལ་དགག་པ་མ་མཛད་པ་དང་ཡང་འགལ་ཞིང་། ཁྱད་པར་ལུགས་འདིའི་དམིགས་མེད་སྙིང་རྗེ་ལ་ཡིད་དགའ་དང་ཞེན་པས་སྟོང་ཚར་དུ་བཟླས་བརྗོད་བྱས་ཀྱང་དོན་གཏན་མ་གོ་བར་མིང་ཙམ་ལ་ཆགས་པར་ཟད་པའི་ཕྱིར་དང་། དོན་དམ་བདེན་པ། རྟག་པའི་དངོས་པོ་བསྒྲུབ་པར་རང་དབང་བར་ཁས་བླངས་པས་ནང་པའི་གྲུབ་མཐའ་སྨྲ་བ་བཞི་ཀ་དང་མི་མཐུན་པའི་ལྟ་བ་ངན་པ་ནན་གྱིས་བསྒྲུབས་པས་བསྟན་པའི་དྲི་མ་ཆེན་པོར་འགྱུར་པ་ཡིན་ནོ། ཁ་ཅིག་མཉམ་གཞག་ཡེ་ཤེས་ཀྱི་འཛིན་སྟངས་ཀྱི་ཡུལ་སེམས་ཀྱི་ཆོས་ཉིད་མེད་དགག་དོན་དམ་པའི་བདེན་པ་དེ་ཁོ་ན་རང་བཞིན་གནས་རིགས་དང་བདེ་གཤེགས་སྙིང་པོ་ཡིན་གྱི་འདིར་བསྟན་སྟོང་གཟུགས་བློ་ཡུལ་དུ་གཏན་མ་ཤོང་བར་མཐའ་གཅིག་ཏུ་འགོག་པ་དང་། སྤྱི་མི་འགོག་ཀྱང་ལམ་དུས་ཀྱི་འཁྲུལ་སྣང་ཡིན་གྱི་གཞི་དང་འབྲས་བུ་གཉིས་ཀ་ལ་མེད་པར་འདོད་པ་དང་། ལམ་འབྲས་ལ་ཡོད་ཀྱང་གཞི་ལ་གཏན་མེད་དུ་འདོད་པ་ཤིན་ཏུ་མང་ཞིང་གཞུང་ལུགས་དེ་དག་གི་རྗེས་སུ་འབྲང་པ་ཡང་ཁ་བ་ཅན་ན་ཤིན་ཏུ་དར་ཞིང་རྒྱས་པར་གྱུར་པ་ཡང་། སྤྱིར་སྔགས་བླ་མེད་དང་ཁྱད་པར་སེམས་འགྲེལ་ཆ་ལག་དང་བཅས་པའི་ལུགས་ལ་བག་ཆགས་མེད་ཅིང་། སྡང་བའམ་གུས་ཀྱང་བརྗོད་བྱའི་གཙོ་བོ་ཁོང་དུ་མ་ཆུད་པས་བསྟན་པའི་མཐར་ཐུག་ངོས་མ་ཟིན་པ་ཡིན་ཏེ། འདི་ལྟར་འཁོར་ལོ་ཐ་མ་ཀུན་དང་རྒྱུད་བླར་ཟག་པ་མེད་པའི་ཤེས་པ་སྦྲང་མའི་རྩི་དང་མཚུངས་ཞེས་བདེ་གཤེགས་སྙིང་པོ་མ་ཡིན་དགག་ཏུ་གསུངས་པ་ཐམས་ཅད་བཀག་པར་འགྱུར་ཞིང་། ཀྱཻ་རྡོ་རྗེར། ལུས་ལ་ཡེ་ཤེས་ཆེན་པོ་གནས། །ཞེས་སོགས་རང་བཞིན་ལྷན་ཅིག་སྐྱེས་པའི་ཡེ་ཤེས་དེ་འཁོར་འདས་ཀུན་གྱི་གཞིར་གསུངས་པ་དང་། མ་རྒྱུད་དུ་ལྷན་སྐྱེས་འོད་གསལ་དང་། ཕ་རྒྱུད་དུ་ཤིན་ཏུ་ཕྲ་བའི་རླུང་སེམས་དེ་འཁོར་འདས་ཀུན་གྱི་རྩ་བར་གསུངས་པ་ཐམས་ཅད་ལ་ཁ་ཏོན་ཡང་ཡང་བྱས་ཀྱང་དོན་ལ་རྒྱབ་ཀྱིས་ཕྱོགས་ཤིང་། ཁྱད་པར་ལུགས་འདིའི་ལམ་དམིགས་བཅས་སྟོང་ཉིད་ཅེས་ཡང་ཡང་གསུངས་པ་དང་། སྒྲུབ་ལེའི་ཚིགས་བཅད་ཉིས་བརྒྱ་པ་དང་། ཉིས་བརྒྱ་ཉེར་བརྒྱད་པ། ཡེ་ལེའི་བརྒྱ་བཅུ་གསུམ་པ་ལ་སོགས་པའི་རྒྱུད་དང་། འགྲེལ་པའི་མཆོག་མི་འགྱུར་ལ་སོགས་པར་སྟོད་སྨད་དུ་མ་ཞིག་མ་མཐོང་བའམ་མཐོང་ཡང་དོན་མ་གོ་བ་ཁོ་ན་དང་། ཁྱད་པར་སངས་རྒྱས་ཀྱི་ཡེ་ཤེས་གཅིག་ཉིད་ལ་ཇི་ལྟ་ཇི་སྙེད་གཉིས་ཀ་སྣང་བ་དང་། གསང་སྔགས་འབྲས་བུ་ལམ་དུ་བྱེད་ཅེས་ཡང་ཡང་སྨྲས་པ་ཐམས་ཅད་བརྗོད་བྱས་སྟོང་པའི་ཚིག་ཙམ་དུ་འགྱུར་བའི་ཕྱིར་རོ༑ ༑འོན་ཀྱང་སྐད་ཅིག་རྣམ་བྲལ་དང་། སྐྱེ་འཇིག་མེད་པ་དང་། རྟག་པ་དང་། སྒྲིབ་བྲལ་དང་། ཞི་བ་དང་། མྱང་འདས་དང་། ཀྱཻ་རྡོར་དང་། དུས་འཁོར་དང་། མཁའི་རྡོ་རྗེ་ཅན་ལ་སོགས་པར་གསུངས་པ་ཐམས་ཅད་ནི། རྒྱུན་གྱི་སྐྱེ་འཇིག་མེད་པ་དང་རྒྱུན་གྱི་ཐོག་མཐའ་མེད་པས་རྟག་པ་དང་། ངོ་བོ་སྒྲིབ་བྲལ་དང་། གཞིའི་མྱང་འདས་སོགས་ཡིན་པས། དེ་ལྟར་གསུངས་པས་ཤེས་པར་བྱའོ། །དེ་ལྟར་མིན་པར་དངོས་པོར་ཁས་བླངས་ནས་སྐད་ཅིག་གིས་སྐྱེ་འགག་མེད་པར་འདོད་པ་ནི་དངོས་སྟོབས་ཀྱི་རིག་པ་ལས་འགོངས་པའི་རྟགས་དངོས་འདོད་པ་མུ་སྟེགས་ཀྱི་གྲུབ་མཐའ་ཁོ་ནར་འགྱུར་རོ། །སྤྲོས་པས་ཆོག་གོ །དེ་ལ་ཕྱོགས་འཛིན་དགག་པ་ལ་དངོས་སྨྲ་སྡེ་གསུམ་ལས་བྱེ་སྨྲ་དགག་པ་ནི། དེ་འདུས་མ་བྱས་དང་དངོས་པོའི་གཞི་མཐུན་དང་། ཤེས་པ་རྣམ་མེད་ཐུག་ཕྲད་དང་། ལྡན་མིན་འདུ་བྱེད་རྫས་ཡོད་དང་། དུས་གསུམ་རྫས་ཡོད་དང་། ཐོགས་མེད་རིག་བྱེད་མིན་པའི་གཟུགས་ལ་སོགས་པ་ཐུན་མོང་དུ་ཁས་བླངས་ཀྱང་། ནང་ཚན་ཁ་ཅིག་གི་བརྗོད་དུ་མེད་པའི་བདག་ཁས་བླངས་པ་ནི། སྡེ་པ་འདིའི་གྲུབ་མཐའི་སྐྱོན་གྱི་གཙོ་བོ་ཡིན་པས་དགག་པ་མཛད་དེ། ཤེས་པའམ་མི་ཤེས་པའི་རང་བཞིན་གང་ཡིན། དང་པོ་ལྟར་ན་མི་རྟག་པར་གྲུབ་ལ། གཉིས་པ་ལྟར་ན་ལས་འབྲས་ཀྱི་རྟེན་དུ་ཁས་བླངས་པ་དོན་མེད་དོ། །ཞེས་པའི་རིགས་པས་གྲུབ་མཐའ་དེ་ཉམས་པར་མཛད་དོ༑ ༑མདོ་སྡེ་པ་དགག་པ་ནི། དེས་འདུས་མ་བྱས་ཐམས་ཅད་མེད་དགག་ཡིན་པས་དགག་བྱ་བཅད་ཙམ་ལ་འཇོག་པ་མ་གཏོགས་ཡོངས་གཅོད་ཀྱི་ཤེས་བྱར་མ་གྲུབ་པ་དང་། ལྡན་མིན་རྟག་ཡོད་ཀྱི་དངོས་པོ་དང་། འདས་མ་འོངས་གཉིས་མེད་པ་དང་། རིགས་མིན་མ་གྲུབ་པར་ཁས་བླངས་ཀྱང་། ཕྱི་མ་ལ་དེ་ལྟ་ན་ཐོགས་མེད་ཀྱི་གཟུགས་མེད་པར་འགྱུར་བས། སངས་རྒྱས་ཀྱི་སྐུ་གསུང་ཐུགས་ཐམས་ཅད་ཉི་ཚེ་བར་འགྱུར་རོ་ཞེས་བཀག་གོ །སེམས་ཙམ་དགག་པ་ནི། དེས་བརྩམས་པའི་ཡན་ལག་ཅན་རགས་པ་དང་རྩོམ་བྱེད་ཀྱི་ཕྲ་རགས་གཉིས་ཀ་མེད་པ་རྣམ་བདེན་རྫུན་ཐུན་མོང་གི་དང་། གང་སྣང་ཐམས་ཅད་མེད་བཞིན་དུ་སྣང་བ་རྨི་ལམ་གྱི་སྣང་བ་ལྟ་བུ་དང་། གཉིས་སྟོང་གི་ཤེས་པ་ཁོ་ན་དོན་དམ་དུ་ཡོད་པ་རྣམ་རྫུན་གྱི་འདོད་པ་ཡིན་ཏེ། སྲིད་གསུམ་རྣམ་ཤེས་ཙམ་དུ་སྨྲ་བ་དང་། དེའི་རྒྱུ་མ་རིག་པ་ཡིན་པ་གཉིས་འགལ་ཏེ། མ་རིག་པ་དེ་འཁོར་བས་མ་བསྡུས་ན་ཤེར་ཕྱིན་དུ་འགྱུར་ལ། བསྡུས་ན་རྣམ་ཤེས་སུ་འགྱུར་ཞིང་རྣམ་ཤེས་བདེན་པར་གྲུབ་པས་སྤང་དུ་མི་རུང་བར་འགྱུར་རོ། ཁྱད་པར་ཤེས་པ་སྐད་ཅིག་ཆ་མེད་མི་འཐད་དེ། སྐད་ཅིག་དེ་སྐྱེ་འཇིག་གིས་བཞག་དགོས་པ་དེ་གཉིས་ལ་གནས་པ་ཡོད་ན་དུས་འགལ་བ་གསུམ་དུ་འགྱུར་བས་སྐད་ཅིག་ཆ་མེད་མི་འཐད་དེ། མེད་ན་རི་རྭ་ལའང་སྐྱེ་འཇིག་ཡོད་པར་འགྱུར་རོ། །ཡང་དོན་དམ་པར་རྒྱུ་འགག་པ་ལས་སམ་མ་འགགས་པ་ལས་སྐྱེ། དང་པོ་ལྟར་ན། ན་ནིང་འགགས་པའི་མར་མེ་ལས། ད་ལྟར་གྱི་མར་མེ་སྐྱེ་བར་འགྱུར་ལ། གཉིས་པ་ལྟར་ན། ད་ལྟར་གྱི་སྐད་ཅིག་གཅིག་ལ་རྣམ་ཤེས་ཀྱི་ཕྲེང་བ་དུ་མར་འགྱུར་ཞིང་། གཅིག་དུ་བྲལ་གྱི་རྟགས་ཀྱི་རྣམ་ཤེས་བདེན་གྲུབ་ལེགས་པར་བཀག་གོ གསུམ་པ་ནི། དེ་ལྟར་རྣམ་ཤེས་བདེན་གྲུབ་ཀྱང་ཁེགས་པས་ཡོད་མིན་མེད་མིན་སོགས་ཀྱི་སྒོ་ནས་མཐའ་བཞི་ལས་གྲོལ་བའི་དེ་ཁོ་ན་ཉིད་གང་ཞིག་འཛིན་སྟངས་ཀྱི་ཡུལ་དུ་བྱས་ནས་བསྒོམས་པས། སྒྲིབ་གཉིས་སྤོང་བར་འགྱུར་བ་ནི་དོན་དམ་པའི་བདེན་པ་སྟེ་དབུ་མ་པས་རིག་ཅིང་། དམིགས་མེད་སྙིང་རྗེ་དང་། དམིགས་བཅས་སྟོང་ཉིད་རྟོགས་པའི་བློ་གཉིས་བློ་རྫས་གཅིག་ཏུ་འདུས་པས་གཉིས་སུ་མེད་པར་སྨྲ་བ་པོ་ནི་ཕྱོགས་གང་གིས་ཀྱང་ཉམས་པར་མི་འགྱུར་རོ། །གསུམ་པ་ལ། ཀླ་ཀློ་དང་བཅས་པའམ་མུ་སྟེགས་འགའ་ཞིག་ཚེ་འདིའི་བདེ་སྡུག་སྔ་མའི་ལས་ཁོ་ན་ལ་རག་ལས་ཀྱི། ཚེ་འདིར་བཅོས་སུ་མེད་པར་འདོད་ལ། འདི་ནི་ད་ལྟར་ཡང་འགའ་ཞིག་སྨྲ་བ་ནི་སྐྱེས་རབས་སུ་ཡང་བཀག་ཅིང་། འདིར་ཡང་དེ་ལྟ་ན་ལས་རྟག་པར་ཐལ་བ་ཙམ་གྱིས་དགག་པ་མཛད་དོ། །རྒྱང་འཕེན་པ་ནི། འབྱུང་བ་འདུས་ཙམ་ལས་ལུས་སྲོག་གྲུབ་པར་འདོད་ན་ལྗོན་ཤིང་སོགས་ལའང་དེར་ཐལ་བས་བཀག་གོ ཟད་བྱེད་པ་ནི༑ སྲོག་ལུས་ཀྱི་ཚད་དུ་འདོད་ན། རྐང་ལག་བཅད་པས་སྲོག་གི་ཆ་ཤས་ཆད་པར་འགྱུར་བ་དང་། ལུས་སྦོམ་ཕྲས་དེས་སྦོམ་འཕྲར་འགྱུར་ལ། སྲིད་པ་གསུམ་དང་ཐར་པ་བེམ་པོའི་གཟུགས་ཅན་ཡིན་པས་རྡུལ་ཕྲན་གྱིས་བསྐྱེད་པའི་ཕྱིར་རྟག་པར་མི་འཐད་ཅིང་། རྫས་དང་རྣམ་གྲངས་ལ་རྟག་མི་རྟག་གི་ཁྱད་པར་མི་འཐད་དེ༑ དེ་གཉིས་རང་བཞིན་གཅིག་པའོ། །མི་གཅིག་ན་སྣམ་བུ་ལ་སྣལ་མ་མེད་པར་འགྱུར་རོ། །ལྗོན་ཤིང་ལ་སྲོག་ཡོད་ན། གཅིག་གམ་དུ་མ་ཡོད། གཅིག་ཡོད་པར་མི་འཐད་དེ། ལྗོན་ཤིང་དུ་མ་ཡིན་པའི་ཕྱིར་དང་། བུད་ཤིང་གཅིག་ཀྱང་དུམ་བུར་བཅད་ན་དུ་མ་འགྱུར་བས་སོ། དུམ་མར་སོང་ཡང་གཅིག་ལ་སྲོག་གནས་ཀྱི། གཞན་རྣམས་སྟོང་ངོ་ཞེ་ན། མ་ཡིན་ཏེ། དུམ་བུ་སོ་སོར་བཙུགས་པས་མྱུ་གུ་སྐྱེ་བའི་ཕྱིར་རོ། །རྒྱས་པར་དབུ་ཚད་ཀྱི་གཞུང་ལ་བསླབས་ནས་སངས་རྒྱས་ཀྱིས་གསུངས་པ་དང་འགལ་བ་རྣམས་དགག་ཅིང་མཐུན་པ་རྣམས་བཞག་པར་གསུངས་སོ། །འོན་ཀྱང་སྡང་ཞུགས་སྤང་བ་ནི། ཕྱི་ནང་གི་གྲུབ་མཐའ་ཐམས་ཅད་སེམས་ཅན་གྱི་བག་ཆགས་ལ་གཟིགས་ནས། རྒྱལ་བས་གསུངས་པ་དང་། ཆོས་དང་ཆོས་མིན་དུ་བྱེད་ལས་ཕན་གནོད་ཀྱི་བཞག་དགོས་པ་དང་། དེ་ལ་བླང་དོར་བྱས་ནས་ཟབ་རྒྱས་བསྒོམ་དགོས་པ་དང་། དེ་ལྟར་སྟོན་པ་པོ་ལ་གུས་བྱར་གདམས་པ་ལྟར་བཀའ་དྲིན་དྲན་ནས་ཕྱག་བྱ་བ་རྣམས་ཏེ། རྗེས་འཇུག་གིས་ཀྱང་འདི་ལྟ་བུའི་ཤེས་བྱ་མཐའ་དག་གི་བླང་དོར་སྟོན་པ་པོ་ལ་དྲིན་དུ་བཟོ་བར་བྱའོ།། ཞེས་དགོངས་པའོ། །དེ་ལྟར་ན་ཕྱི་ནང་གཉིས་ནི་གཞི་གཏན་འབེབས་ཡིན་པས་ཤིན་ཏུ་རྟོགས་དཀའ་ཞིང་གལ་ཆེ་ནའང་། ལམ་རིམ་གཉིས་བསྒོམ་དགོས་པས་དེ་གཉིས་ལ་གོ་བ་བསྐྱེད་པར་བྱའི། ཕྱི་ནང་གི་སྤྲོས་པ་ལ་དགའ་བ་དང་། ཕ་ཇོ་སོགས་ཀྱི་བསླབ་བྱ་ཡིན་ནོ་སྙམ་དུ་སེམས་པ་མང་དུ་སྣང་བས་ལེགས་པར་བཤད་ནུས་པ་མ་བྱུང་བའི་ཕྱིར་ཁོ་བོས་རྒྱ་ཆེར་བཤད་པ་ཡིན་ནོ། །ནང་གི་ལེའུ་རྒྱས་པ་བཤད་ཟིན་ཏོ། །དགེའོ། །ན་མཿཤྲི་ཀཱ་ལ་ཙཀྲ་ཡ། ནང་དུས་ཀྱི་འཁོར་ལོའི་སྤྱི་དོན་ཆེན་མོ་བསྟན་པའི་རྒྱ་མཚོ་འདི། རྗེ་འདི་ཉིད་ཀྱི་གསུངས་རབས་ལ་དོན་དུ་གཉེར་བ། ཤེས་རབ་དཔལ་བཟང་ཞེས་བྱ་བས། ཇོ་བོ་ཆེན་པོའི་ལོ་མཆོད་ཆེན་པོ། ཆུ་ཕོ་སྤྲེའུའི་ལོ་ཧོར་ཟླ་དགུ་པ་ཐ་སྐར་ཟླ་བའི་ཚེས་བཅོ་བརྒྱད་དང་། པཎ་ཆེན་སྟག་ཚངས་པའི་ཟླ་མཆོད་སྔ་ཚེས་ཉི་ཤུའི་ཉིན་ནས་དབུ་བཙུགས་ཏེ། ཡང་ཟླ་བ་ཕྱི་མ་ཧོར་ཟླ་བཅུ་པའི་སྔ་ཚེས་ཉི་ཤུ་རྗེའི་ལོ་མཆོད་ཆེན་མོ